FC Midtjylland vandt her til aften 3-1 over 1. divisionsholdet Fremad Amager på mål af Mikkel Duelund, Kristoffer Olsson og Paul Onuachu på et fyldt Sundby Idrætspark.

Men mens kampen var igang blev Ulvenes omklædningsrum plyndret og spillerne har mistet bilnøgler og mobiltelefoner.

Læs også: FC Midtjylland fik hårdt tilkæmpet sejr over Fremad Amager

Tipsbladet.dk's mand på Sundby Idrætspark rapporterer, at der er stor uro i spillertunnelen samt at FC Midtjyllands spillere er rasende over manglen på sikkerhed på stadion.

FC Midtjyllands sportsdirektør Claus Steinlein bekræfter hændelsen og fortæller, at der er blevet stjålet bilnøgler og telefoner.

- Der er blevet stjålet en masse af værdi. Telefoner, bilnøgler osv. Nu kommer politiet, og så tager vi den derfra, fortæller Steinlein.

Tipsbladet.dk har været i kontakt med Fremad Amagers sikkerhedschef, der ikke ønskede at udtale sig.